Virallinen lehti nro C 175 , 21/06/1999 s. 0254



B4-0238, 0248, 0266, 0281, 0291, 0300 ja 0303/99 Päätöslauselma EU:n painopistealueista YK:n ihmisoikeustoimikunnan 55. istunnossa Euroopan parlamentti, joka - ottaa huomioon 17. joulukuuta 1998 antamansa päätöslauselman ihmisoikeuksista maailmassa vuosina 1997 - 1998 ja Euroopan unionin ihmisoikeuspolitiikasta ((Kyseisen istunnon pöytäkirja, osa II, kohta 9 b.)), - ottaa huomioon 19. helmikuuta 1998 ((EYVL C 80, 16.3.1998, s. 237.)), 23. lokakuuta 1997 ((EYVL C 339, 10.11.1997, s. 154.)), 20. helmikuuta 1997 ((EYVL C 85, 17.3.1997, s. 143.)) ja 27. maaliskuuta 1996 ((EYVL C 117, 22.4.1996, s. 13.)) antamansa päätöslauselmat YK:n ihmisoikeustoimikunnasta, - ottaa huomioon Euroopan unionin julistuksen, jonka se antoi ihmisoikeuksien yleismaailmallisen julistuksen 50. vuosipäivän johdosta, A. ottaa huomioon, että ihmisoikeuksien edistäminen on perustamissopimuksissa määritetty yhdeksi yhteisen ulko- ja turvallisuuspolitiikan tavoitteeksi, B. katsoo, että YK:n ihmisoikeustoimikunta on vaikutusvaltaisin foorumi ihmisoikeuksista keskustelemiseen YK:n järjestelmässä ja että tietyissä maissa tapahtuneet ihmisoikeusrikkomukset ovat perustellusti sen huolenaiheena, C. ottaa huomioon, että YK:n ihmisoikeustoimikunnan 55. istunto on tarkoitus aloittaa 22. maaliskuuta 1999 Genevessä, D. tiedostaa, että köyhyys on perustavaa laatua oleva este ihmisoikeuksien toteutumiselle koko maailmassa; 1. Pyytää YK:n ihmisoikeustoimikuntaa tukemaan Euroopan parlamentin esittämää Millenium Amnesty -ehdotusta eli vuosituhannen vaihteen yleistä armahdusta mielipidevangeille; 2. Pyytää sovittamaan yhteen pyrkimykset rasismin torjumiseksi valmisteltaessa tulevaa, rasismia koskevaa maailmankonferenssia; 3. Pyytää neuvostoa etsimään konkreettisia keinoja ihmisoikeustaistelijoiden ahdistelemisen estämiselle kyseisestä aiheesta vuonna 1998 annetun julistuksen perusteella; 4. Pyytää neuvostoa tiedottamaan ihmisoikeustoimikunnalle parlamentin kannasta, jonka mukaan kansainvälisten taloudellisten järjestöjen ja rahoituslaitosten (WTO, IMF, Maailmanpankki, G7 jne.) olisi toimittava demokratian ja perusihmisoikeuksien puolustamiseksi maailmanlaajuisessa taloudessa; 5. Toistaa tukevansa sellaisten sosiaalisten ja oikeudellisten normien kehittämistä, jotka koskevat lasten suojelua sodankäynnin vaikutuksilta; kehottaa erityisesti toimimaan tehokkaasti sitä vastaan, että lapsia käytetään sotilaina, ja pyytää neuvostoa ehdottamaan Genevessä päätöslauselmaa, jolla kiellettäisiin kaikenlainen aseellinen palvelu alle 18-vuotiailta; 6. Pyytää neuvostoa ja EU:n jäsenvaltioita ehdottamaan lasten ja naisten seksuaalisen hyväksikäytön ja kaupan vastaista päätöslauselmaa; 7. Pyytää naisten oikeuksien kunnioittamisen laajempaa tunnustamista, mikä on olennaisen tärkeä osa oikeudenmukaisen ja hyvinvoivan yhteiskunnan luomista; 8. Kehottaa neuvostoa ottamaan esille kysymyksen uskonnollisesta suvaitsemattomuudesta, koska uskonnonvapautta rikotaan yhä useammin; 9. Pyytää erityistoimia siirtolaisten ja pakolaisten auttamiseksi ja suojelemiseksi kaikkialla maailmassa; 10. Valittaa, että kuolemanrangaistus on edelleen voimassa monissa maissa, ja pyytää EU:ta ja sen jäsenvaltioita ponnistelemaan kaikin keinoin, jotta vietäisiin eteenpäin ihmisoikeustoimikunnan vuosina 1997 ja 1998 hyväksymiä päätöslauselmia kuolemanrangaistuksen poistamisesta, ja pyytää niitä erityisesti ehdottamaan, että seuraavassa YK:n ihmisoikeustoimikunnan istunnossa Genevessä hyväksyttäisiin päätöslauselma, jossa pyydettäisiin YK:n talous- ja sosiaalineuvostoa pyytämään YK:n vuoden 1999 yleiskokousta hyväksymään päätöslauselma yleisestä teloitusten lykkäämisestä; 11. Pyytää, että YK:n ja sen erityisjärjestöjen noudattama politiikka olisi yhdenmukaista ihmisoikeuksien ja oikeusvaltion periaatteen kanssa, ja pyytää neuvostoa painottamaan tätä Geneven kokouksessa; 12. Pyytää neuvostoa pyrkimään siihen, että ihmisoikeustoimikunta hyväksyisi päätöslauselman, jossa pyydetään YK:n jäsenvaltioita ratifioimaan mahdollisimman pian kansainvälisen rikostuomioistuimen perussääntö turvautumatta artiklaan, jossa annetaan niille mahdollisuus lykätä siihen osallistumista seitsemällä vuodella; 13. Pyytää neuvostoa pitämään Geneven kokouksessa päättäväisesti esillä ihmisoikeuskysymyksiä, joita on käsitelty kaikissa Geneven kokousta koskevissa Euroopan parlamentin päätöslauselmissa; 14. Katsoo - huolimatta tervetulleena pitämästään ihmisoikeuskeskustelun aloittamisesta Kiinan kanssa - että äskettäinen tehoisku toisinajattelijoita vastaan osoittaa piittaamattomuutta kansainvälisistä sopimuksista, jotka Kiina on allekirjoittanut, ja pyytää tämän vuoksi neuvostoa asettamaan Kiinan etusijalle tulevassa istunnossa ja esittämään päätöslauselmaesityksen Kiinan ihmisoikeustilanteesta; 15. Pyytää neuvostoa ja komissiota ilmoittamaan parlamentille ihmisoikeustoimikunnan tulevan istunnon tuloksista ensimmäisessä istunnon jälkeisessä parlamentin ulkoasiain valiokunnan kokouksessa; 16. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille ja parlamenteille, YK:n ihmisoikeustoimikunnalle, YK:n ihmisoikeusvaltuutetulle sekä Euroopan neuvostolle.